Der Attentäter
Der Attentäter ischt a deitsch-franzeesisch-italienisch-eschtreichischer Fernsehfilm us-em Jôhr 1969 vom Regisseur Rainer Erler, wo s missglickte Attentat uff da Adolf Hitler durch da schwäbischa Schreiner Georg Elser zom Gegastand hôt. S Drehbuach hôt dr Schwôb Hans Gottschalk geschriiba. Dui Titlroll ischt mit-em Fritz Hollenbeck besetzt wôrra. Z Deitschland isch der Film zom erschda Môl am 9. Novembr 1969 em Programm vo dr ARD ausgschdrahlt wôrra. Federfihrend fir d ARD isch dr Siddeitsche Rundfunk (heit Sidweschtrundfunk [SWR]) en Stuegert gwäa.

Handlong 
Scho bevor dr Adolf Hitler an d Macht komma ischt, isch’r koi Garant fir da Friida en Eiropa gwäa. Dr Georg Elser, a schwäbischer Schreinergsell vo dr Oschtalb, siht dui Gfahr vo-ma Kriag deitlich am Horizont raufziah. Drom hôt’r sich zom Ziil gsetzt, dui Kadaschroof mit älle Mittl zo vrhendra.  Mit-ra eiserscht graußa Sorgfalt bäschtlet’r a Zeitbomb, wo am 8. Novembr 1939 em Minchner Birgerbreikeller explodiira on da Hitler en da Dod reißa soll. Dui Bomb gôht zwar los ond richdet an vrheerenda Schada ôô, abr dr deitsche Dikdador hôt – ganz em Gegasatz zo seira iblicha Gwohnet – dui Vrsammlong scho a baar Menudda friher vorlassa ond ischt uff dui Weis em Ôschlag entganga.

An dr deitsch-schweizerischa Grenz wuud dr Georg Elser vrhafdet. Er geit zua, fir dui Explosioo vrantwortlich zu sei, streidet abr ab, irgendwelche Ufftraggeaber ond Kompliza ghet zo han. Kurz vôr-em Ende vom Zwoida Weltkriag wuud’r em Konzentrazionslager Dachau vo de Nazis ombrôcht.

Eigflochda en dui Handlong send a baar Gschbräch mit Augazeiga, wo bei dr Herstellong vo deam Film noh gleabt hend:
 Dr Schreinermoischtr Friedrich Grupp,
 dr Georg Vollmer, Eigatimer vo-ma Stoibruch, wo dr Georg Elser a Zeitlang gschafft ond Kenntnis en dr Schbrengtechnik erwôrba hôt,
 d Ruth Schmitt, wo em Georg Elser a Wohnong vrmiadet ghet hôt,
 dr SS-Obrgrubbafihrer Friedrich Karl Freiherr von Eberstein, wo dômôls dr Polezeipräsident vo Mincha gwäa ischt,
 dr KZ-Aufseher Franz Lechner ond
 dr Leonhard Elser, em Georg Elser sei jengerer Bruader.

Auszoichnonga 
 Grimme-Preis en Gold
 DAG-Preis

Kridik 
 Dr Evangelische Film-Beobachter moint, «Der Attentäter» wär a diskussionswirdigs Fernsehschbiil mit-ra graußa Dichte.

Weblink

Fuaßnoda ond oinzlne Nôchweis 

Filmditel
Dütsche Film
Franzöösische Film
Nationalsozialismus